Олимпиадэм и телъхьэхэр
Дыгъэгъазэм и 30-м Абхъазым и утым щекIуэкIащ Сочэ щызэхэтыну ЩIымахуэ Олимп Джэгухэр дэзыIыгъ флешмоб. Ар къызэригъэпэщащ КъБР-м Егъэджэныгъэмрэ щIэныгъэмкIэ и министерствэм щIалэгъуалэ политикэмкIэ и департаментым.
Макъамэ нэжэгужэм къыдэфащ еджапIэ нэхъыщхьэхэм я студент 50-м нэблагъэ. Псейм и хъуреягъыр къэзыфыхьа щIалэгъуалэм ящхьэрыгът Уае Дадэм и пыIэр. ИужькIэ абыхэм къахыхьащ Уае Дадэмрэ Уэс Гуащэмрэ. КърихьэлIащ щIымахуэ Олимпиадэм и дамыгъэу къалъытэ щомыщымрэ тхьэкIумэкIыхьымрэ я фащэкIэ хуэпахэр. XXII ЩIымахуэ Джэгухэр Сочэ щекIуэкIыным къыхуезыджэ флешмобым и кIэухым Урысей Федерацэмрэ Къэбэрдей-Балъкъэрымрэ я ныпхэр яIыгъыу ныбжьыщIэхэр къэфащ.
— Апхуэдэ щIыкIэкIэ щIалэгъуалэм къагъэлъагъуэ къэралым щекIуэкI Iуэхугъуэхэр къазэрыфIэIуэхур, — къыхигъэщащ КъБР-м и ЩIалэгъуалэ палатэм и унафэщI Джаппуев Мусса.
ГуIэт Зитэ.
